ขอกู้ซื้อบ้านหลังแรกช่วงบ่ายเริ่มบางตา
บรรยากาศคนยื่นขอกู้เงินซื้อบ้านหลังแรกที่ ธอส.ช่วงบ่ายเริ่มบางตา คาดขอสินเชื่อครบ2.5หมื่นล้านภายใน 1-2 สัปดาห์นี้
9 พ.ค. 2554

บรรยากาศคนยื่นขอกู้เงินซื้อบ้านหลังแรกที่ ธอส.ช่วงบ่ายเริ่มบางตา คาดขอสินเชื่อครบ2.5หมื่นล้านภายใน 1-2 สัปดาห์นี้
เมื่อเวลา 13.00 น. บรรยากาศที่ธนาคารอาคารสงเคราะห์ (ธอส.) สำนักงานใหญ่ ที่เปิดให้มีการยื่นเอกสารเพื่อขอสินเชื่อในโครงการบ้านหลังแรกในช่วงบ่ายพบว่า มีประชาชนเดินทางมาขอสินเชื่อค่อนข้างบางตาและไม่คึกคักเมื่อเทียบกับช่วงเช้าโดยล่าสุดมียอดผู้ขอสินเชิ่อจาก 153 สาขาทั่วประเทศรวมกันกว่า 4,500 ราย คิดเป็นยอดสินเชื่อกว่า 7,000 ล้านบาทแล้ว 
นายวรวิทย์ ชัยลิมปมนตรี กรรมการผู้จัดการธอส.กล่าวว่า ค่าเฉลี่ยของผู้ที่มายื่นขอสินเชื่ออยู่ที่รายละ 1.6 ล้านบาท คาดว่ายอดขอสินเชื่อในวันแรกจะอยู่ที่ประมาณ 1,000 ล้านบาท และคาดว่าจะยื่นขอสินเชื่อครบ 2.5 หมื่นล้านบาทภายใน 1 - 2 สัปดาห์นี้ 
"จะเปิดให้ยื่นจะครบ 2.5 หมื่นล้านบาทแรกก่อน และก็จะเปิดให้ยื่นเป็นรายชื่อสำรองอีก 5,000 - 1 หมื่นล้านบาท เพราะคาดว่าน่าจะมีคนที่คุณสมบัติไม่เข้าเกณฑ์ประมาณ 20 %  ของจำนวนคนที่ยื่นขอสินเชื่อ"นายวรวิทย์กล่าว 
นายวรวิทย์กล่าวยืนยันอีกว่า ธนาคารได้รับยื่นเอกสารจากโครงการหรือผู้ประกอบการที่จะรวมคนมายื่นขอสินเชื่อ หากโครงการหรือผู้ประกอบการอสังหาริมทรัพย์ต้องการให้ลูกค้าได้เข้าโครงการนี้ ก็ควรแนะนำให้ลูกค้ารายดังกล่าวเข้ามายื่นขอสินเชื่อด้วยตัวเอง